 من نهار طلقت العنان لحلاقمي فبرامج الدردشة ومن بعد فاليوتوب والفيسبوك و واحد الحقيقة تاتأكد ليا نهار على نهار. الدين واخا عندو قوة كبيرة داخل المجتمعات “الإسلامية” وتقدر كسياسي أو حاكم تستعملو كأداة فعالة تقضي بيها صوالحك، إلا أنه فالحقيقة ليس إلا غطاء مبززينو على راسنا، ما تايلمسش الجوهر ديالنا. أغلب الوقت للي قضيتو فالإنترنت كان في انتقاد الدين، ولكن أحيانا تانجبد مواضيع بحال الجنس، الحب أو الرياضة. فكل مرة تانتفاجأ بالتفاعل الكبير ديال الناس وخصوصا تلاشي التحزبات والتحالفات المبنية على المعتقدات. بنادم تاتحس بيه تقاس فشي حاجة حقيقية داخل الكيان ديالو، ماشي مزيفة، دخيلة بحال الخزعبلات الميتافيزيقية. تايولي مثلا المسلم البارساوي عشير الملحد البرساوي وعدو المسلم المدريدي. الكورة تاتقلب الموازين، الحب والجنس تايجمعو الناس، وتايبقا الدين فالتوش ما داها فيه حد. الدين للي تايقولو عليه دين الفطرة، تجده أبعد ما يكون عن الطبيعة الإنسانية. بلا ما نذكرو لمصايب الكحلة بحال التجارة فالبشر والحدود الهمجية، غير الميول ديا الإنسان تايبين العيب. لو كان الدين متلائم مع الطبيعة الإنسانية، غا تلقى الإنسان بطبعو تايميل ليه. فالواقع تانشوفو دائما العكس. الإنسان فكاع الاديان ما حاملش تا يصلي، الكتب الدينية ثقيلة على القلب، الجوامع والكنائس والعير خاويين، كلام الناس فارغ من المواضيع الدينية. خاص رمضان يجي مرة فالعام باش يفرض علينا مسرحية دينية مملة خاص كل واحد يشارك فيها ولا يطير ليه الراس! الدين تايتغذا على الخوف والنفاق. لو تحيدو هاد الجوج غا تلقى بنادم كاع ما مسوق. لحسن الحظ الفرشة ديال الدين تاتبان فمناسبات الصراع بين المسلمين. بانت مور موت محمد فالحروب بين الصحابة للي فيهم المبشرين بالجنة! تاتبان اليوم فالحروب الدامية، تاتبان فالأزمات السياسية وتاتبان كذلك فالأزمات الرياضية بحال ديال الوداد والترجي مؤخرا. تا واحد ما دار وقفة تأمل وقال حنا خوت فالدين. شي شانق على شي. الله عندهم ما كاينش كاع! وهادشي فرمضان، يعني قمة الرعشة الإيمانية. الرياضة تا بدون أزمات تاتبين بزاف ديال التناقضات. الولاء والبراء كلو تايتضرب فالزيرو. تايضحكني المسلم للي تابع ميسي الصليبي ضد خوه المسلم، ودوك جوج لعابة للي لاعبين ضد بعضياتهم وكل واحد تايصلي ويدعي باش يربح، شنو غا يدير الاه المسيحي او غيرو؟ قرعة؟ أصلا واش مسالي ليهم؟ الدين ولا بحال ماسك اجتماعي خاصك تلبسو باش تدير الاحتياطات ديالك. قوى الظلام للي معششة فبلادنا، واللي المشروع ديالها الرئيسي ما عندو تا علاقة بالمغرب، تاتركز على ترسيخ هاد النفاق الاجتماعي، تاتزرع الخوف فالنفوس ديال المواطنين البسطاء. باغا صحة تخشي فينا لبرة ديال الدين الصحراوي.  لكن يديرو اللي دارو، الدين غا غشاء سطحي دخيل على المجتمع ديالنا. غا يجي واحد الوقت، أظنه ليس ببعيد، للي غا يسوسو فيه لمغاربة هاد الغبار السعودي وغا يرجعو لطبيعتهم الصافية المرحة اللي كانو عايشينها قبل الغزو العربي، أو أضعف الإيمان لما كانوا عليه قبل الغزو الوهابي المقيت! ما كرهتش كون كانت عندنا تقنية ال VAR فقريش يامات سيد النبي، كون بان لينا لعجب لعجاب، وناض كل واحد فينا حيد من عينو التراب، وخرج فجلة رب الأرباب، وعاش حياتو هو مول الأسباب! بلا عاود الماتش بلا رجع الكأس بلا عقاب!  
الكورة اقوى من كاع الالهة. الجلدة فرشات الميتافيزيقيات السطحية